作者:嚴羽
標題:沁園春
內容:問訊溪莊，景如之何，吾為平章。自月湖不見，江山零落，驪塘去後，煙月淒涼。有老先生，如梅峰者，健筆縱橫為發揚。還添得，石屏詩句，一段風光。主人雅興徜徉。每攜客臨流泛羽觴。想歸來松菊，小煩管領，同盟鷗鷺，未許相忘。我道其間，如斯人物，只合盛之白玉堂。還須把，扁舟借我，散發滄浪。